Goeie nuus: 11 vas oor gekaapte goedereArgieffoto: SAPD / Facebook Elf persone, waaronder ŉ miljoenêr sakeman, is in hegtenis geneem nadat die polisie gekaapte staal, petrol en vragmotors by ŉ fabriek in Leondale, Gauteng gevind het. “Die polisie het ŉ wenk ontvang oor ŉ gekaapte vragmotor wat staal vervoer het,” het ao Kay Makhubela, woordvoerder van die polisie, Sondag gesê. “Die polisie het die staal gevind toe hulle by die fabriek opgedaag het.” Die polisie het ook ŉ aantal vragmotors op die perseel aangetref en kon dit verbind aan vier saaknommers vir gesteelde vragmotors. Een van die vragmotors is in Welkom gekaap en die ander in Durban. Makhubela het gesê daar is ook ŉ fasiliteit op die perseel om petrol te dreineer. Tien van die persone het glo as bestuurders gewerk. Die sakeman besit ŉ sleepwa- en vervoermaatskappy wat goedere dwarsoor die land en in Afrika vervoer. Die polisie is Sondagoggend steeds besig om die eienaarskap van die voertuie op die perseel behoorlik te verifieer en ŉ inventaris op te stel van die goedere. Die verdagtes sal na verwagting binne 48 uur in die Palm Ridge-landdroshof in Alberton verskyn.